NocNoc อีคอมเมิร์ซ 4,000 ล้าน ของ SCG และเสี่ยเจริญ
ร้านค้าออนไลน์ของ SCG มีหน้าตาอย่างไร ? ลงทุนแมนจะเล่าให้ฟัง
2 มี.ค. 2566

NocNoc อีคอมเมิร์ซ 4,000 ล้าน ของ SCG และเสี่ยเจริญ /โดย ลงทุนแมน
ปกติแล้ว เราจะคุ้นตากับสินค้าวัสดุก่อสร้าง และของตกแต่งบ้าน จากเครือปูนซิเมนต์ไทย หรือ SCG หรือถ้าเป็นชื่อหุ้นก็จะเป็น SCC
แต่รู้หรือไม่ว่า SCG ก็มีร้านค้าออนไลน์เป็นของตัวเอง มีชื่อว่า “NocNoc” เหมือนกัน
แล้วร้านค้าออนไลน์ของ SCG มีหน้าตาอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
NocNoc เป็นแพลตฟอร์มมาร์เก็ตเพลส ที่รวมวัสดุก่อสร้าง ของตกแต่งบ้าน และบริการติดตั้งเข้าไว้ด้วยกัน
โดยรวมการบริการสำหรับคนที่ต้องการสร้าง และซ่อมแซมบ้าน ไว้ในที่เดียว
NocNoc มีเจ้าของคือ บริษัท เบ็ตเตอร์บี มาร์เก็ตเพลส จำกัด ซึ่งเป็นอีกหนึ่งธุรกิจในเครือ SCG ที่มีสินค้าและบริการชื่อดังที่เกี่ยวข้องอยู่แล้ว อย่างเช่น
- กระเบื้องและสุขภัณฑ์ COTTO
- ไม้ฝาและไม้สังเคราะห์
- หลังคาและฉนวนกันความร้อน
โดย NocNoc มีสินค้าที่วางขายบนแพลตฟอร์มรวม 500,000 รายการ จากผู้ประกอบการกว่า 3,000 ราย ซึ่งแบ่งได้เป็น 4 หมวดหลัก ทั้งพื้น ผนัง เฟอร์นิเจอร์ และเครื่องใช้ไฟฟ้า
โดย NocNoc จะทำหน้าที่เป็นตัวกลาง ระหว่างผู้ซื้อและผู้ขาย คล้าย ๆ กับ Shopee หรือ Lazada แต่จะเน้นที่สินค้าเกี่ยวกับบ้านเป็นหลัก
นอกจากการขายสินค้าตามปกติแล้ว
NocNoc ยังเป็นตัวกลาง ระหว่างลูกค้าและช่างที่มีความเชี่ยวชาญในด้านต่าง ๆ ไม่ว่าจะเป็น งานพื้น งานวอลล์เพเปอร์ งานทาสี หรืองานต่อเติม
โดย NocNoc มีรายได้จาก 2 ช่องทางหลัก คือ
- ค่าธรรมเนียมการชำระเงิน ที่เก็บในอัตรา 2.14%
- ค่าธรรมเนียมการขายสินค้า ที่เก็บในอัตรา 5.35-10.70% ตามแต่ละหมวดสินค้า
หากเรามาดูผลประกอบการของ บริษัท เบ็ตเตอร์บี มาร์เก็ตเพลส จำกัด ในช่วง 3 ปีที่ผ่านมา
ปี 2562 รายได้ 5 ล้านบาท ขาดทุน 155 ล้านบาท
ปี 2563 รายได้ 83 ล้านบาท ขาดทุน 459 ล้านบาท
ปี 2564 รายได้ 200 ล้านบาท ขาดทุน 670 ล้านบาท
จะเห็นได้ว่า รายได้จะเติบโตอย่างก้าวกระโดด แต่ฝั่งค่าใช้จ่าย ก็เพิ่มขึ้นเหมือนกัน จนยังขาดทุนมากขึ้นเรื่อย ๆ ทุกปี
สาเหตุที่บริษัทมีค่าใช้จ่ายเพิ่มขึ้น เนื่องจากบริษัทเป็นผู้เล่นรายใหม่ จึงจำเป็นต้องมีค่าใช้จ่ายทางการตลาดสูง เพื่อทำให้คนรู้จักแบรนด์ NocNoc ในช่วงแรก
โดยเฉพาะการโปรโมตผ่านช่องทางออนไลน์ต่าง ๆ รวมถึงการทำโปรโมชัน การให้ส่วนลดกับลูกค้า และเชิญชวนเจ้าของร้านค้ามาเข้าร่วมในแพลตฟอร์มนี้
ซึ่งก็เป็นเรื่องปกติของธุรกิจแพลตฟอร์ม ที่จะทุ่มงบประมาณไปกับการสร้างฐานผู้ใช้งานทั้งผู้ซื้อและผู้ขาย จึงยอมขาดทุนในช่วงแรก
จากนั้นก็จะค่อย ๆ ทยอยเติบโตจนถึงจุดคุ้มทุน หรือตัดลดค่าใช้จ่ายทางการตลาดที่ไม่จำเป็น เมื่อฐานผู้ใช้งานเพิ่มมากขึ้น
หรือก็คือ รายได้เพิ่มสูงขึ้น ในขณะที่ต้นทุนคงที่หรือเติบโตช้าลง จนบริษัทมีกำไรได้ในท้ายที่สุด ซึ่งเราก็ต้องมาดูกันว่า แพลตฟอร์มของ SCG จะพลิกกลับมาทำกำไรได้เมื่อไร
สำหรับ NocNoc นอกจากจะเป็นแพลตฟอร์มที่สร้างรายได้ จากค่าธรรมเนียมการเป็นตัวกลางแล้ว ยังช่วยส่งเสริมธุรกิจในเครือของปูนซิเมนต์ไทย
จากการเพิ่มช่องทางการจัดจำหน่ายสินค้าของ SCG 
รวมถึง SCG Express ก็เป็นหนึ่งในตัวเลือกด้านผู้ให้บริการจัดส่งสินค้าจากแพลตฟอร์ม เช่นกัน
ปิดท้ายด้วยข้อมูลที่น่าสนใจ
ปัจจุบัน NocNoc มีเจ้าของ 2 รายด้วยกัน คือ SCG และ บริษัท มัส บี จำกัด ถือหุ้นกันอยู่คนละ 50%
ซึ่งในปี 2565 บริษัท มัส บี จำกัด ได้ซื้อหุ้นเพิ่มทุนของ NocNoc มูลค่า 2,170 ล้านบาท ถ้าคำนวณย้อนกลับก็จะคำนวณได้เป็นว่ากิจการ NocNoc ถูกประเมินมูลค่าที่ 4,340 ล้านบาท
โดยบริษัท มัส บี จำกัด ก็คือ บริษัทร่วมทุนระหว่างกลุ่มบริษัท เฟรเซอร์ส พร็อพเพอร์ตี้ ลิมิเต็ด และกลุ่ม บมจ.ไทยเบฟเวอเรจ
ซึ่งทั้งสองบริษัทนี้ก็อยู่ในเครือของเจ้าสัวเจริญ นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-